Diari Oficial de la Generalitat Valenciana


Sumari del DOGV 3476, del 19-04-1999 (1999/3381)

ORDRE de 14 d'abril de 1999, de la Conselleria d'Ocupació, Indústria i Comerç, per la qual s'establixen les bases per a la concessió de subvencions en l'àmbit de col·laboració amb les corporacions locals, per a la contractació de treballadors desocupats en la realització d'obres i servicis d'interés general i social.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/04/14/(1)/dof/vci/html**

### Dades del document

Número de DOGV
:   3476

Data del DOGV
:   19-04-1999

Secció del DOGV
:   I. DISPOSICIONS GENERALS

Número del document
:   1999/3381


Data del document
:   14-04-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * suport econòmic
    * aturat
    * obres públiques
    * administració local
    * ajuda pública

ORDRE de 14 d'abril de 1999, de la Conselleria d'Ocupació, Indústria i Comerç, per la qual s'establixen les bases per a la concessió de subvencions en l'àmbit de col·laboració amb les corporacions locals, per a la contractació de treballadors desocupats en la realització d'obres i servicis d'interés general i social. [1999/M3381]
  
L'Ordre del Ministeri de Treball i Afers Socials de 26 d'octubre de 1998 (BOE de 21.11.1998) establix les bases per a la concessió de subvencions per l'Institut Nacional d'Ocupació, en l'àmbit de col·laboració amb les corporacions locals, per a la contractació de treballadors desocupats en la realització d'obres i servicis d'interés general i social.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, establix en el punt B, 2, a) de l'annex, que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques de la política d'ocupació que atorga l'administració de l'estat a través de l'Institut Nacional d'Ocupació (INEM) entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991 establix que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, cal una adaptació de les bases reguladores de l'Ordre de 26 d'octubre de 1998 a les peculiaritats organitzatives de la Generalitat Valenciana.
  
Per això i en virtut de les facultats que em conferix l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte de la subvenció
  
Serà objecte de la subvenció regulada en la present norma subvencionar els costos laborals per a la contractació de treballadors desocupats per a l'execució d'obres o servicis d'interés general i social en l'àmbit de la col·laboració amb les corporacions locals o entitats dependents o vinculades a una administració local, dins de l'àmbit territorial de la Comunitat Valenciana, d'acord amb la dotació pressupostària que s'assigne a esta finalitat.
  
Article 2. Beneficiaris de les subvencions
  
Podran ser beneficiàries de la subvenció les entitats incloses en l'article 1 que contracten treballadors desocupats per a l'execució d'obres o prestació de servicis qualificats d'interés general i social i que gaudisquen de capacitat tècnica i de gestió suficients per a l'execució del corresponent projecte.
  
Article 3. Destinació i quantia de les subvencions públiques
  
1. Les subvencions que s'atorguen es destinaran al finançament dels costos salarials dels treballadors que, reunint els requisits fixats en esta norma, siguen contractats per a l'execució de les obres i servicis d'interés general i social.
  
2. La quantia de la subvenció que perceben les entitats sol·licitants, serà la necessària per a sufragar els costos salarials totals, inclosa la cotització empresarial a la Seguretat Social per tots els conceptes en la mateixa quantitat que la fixada per al salari segons conveni col·lectiu vigent per cada treballador desocupat contractat.
  
Article 4. Requisits i criteris per a la selecció de les obres i servicis
  
1. Les obres i servicis que es realitzen, en base a la col·laboració entre la Conselleria d'Ocupació, Indústria i Comerç i les entitats sol·licitants, hauran de complir els següents requisits:
  
a) Que es tracte d'obres i servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Ocupació, Indústria i Comerç.
  
b) Que siguen executats per les entitats sol·licitants en règim d'administració directa o per les empreses a les quals se n'adjudique l'execució.
  
c) Que en la seua execució o prestació s'afavorisca la formació i pràctica professionals dels desocupats.
  
d) Que el percentatge mínim de treballadors desocupats que s'ocupen en la realització de l'obra o servici siga del 75%.
  
e) Que les obres i servicis es puguen executar totalment dins de l'any natural de l'exercici pressupostari en el qual es produïx la col·laboració, llevat que concórreguen causes excepcionals, degudament justificades, que determinen la impossibilitat d'execució en el dit termini; en este cas podran ser aprovades les obres i servicis sempre que puguen quedar finalitzades dins dels tres primers mesos de l'exercici pressupostari següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades per la Conselleria d'Ocupació, Indústria i Comerç, per a la realització de l'obra o servici de què es tracte, la qual cosa s'acreditarà mitjançant el corresponent certificat de l'entitat.
  
La Conselleria d'Ocupació, Indústria i Comerç considerarà, en tot cas, que l'entitat sol·licitant dispose de l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o altres institucions financeres un crèdit complementari per a l'esmentada realització.
  
g) Que, en el cas que les obres o servicis siguen executats en una zona o localitat amb cicles d'ocupació estacional, siguen realitzades preferentment en períodes de baix nivell de contractació.
  
2. D'entre les obres i servicis que complisquen els requisits de l'apartat 1 d'este article, es donarà preferència a:
  
a) Les que sent de major interés general i social es realitzen preferentment en alguna de les següents activitats:
  
- Servicis d'utilitat col·lectiva, com ara millora de l'habitatge, vigilància i seguretat, revaloració d'espais públics urbans, transports col·lectius, comerços de proximitat, i també activitats que afecten la gestió de residus, gestió d'aigües, protecció i manteniment de zones naturals i també aquelles que incidisquen directament o indirectament en control de l'energia.
  
- Servicis d'oci i culturals, com ara promoció del turisme, desenrotllament cultural local, promoció de l'esport i sector audiovisual.
  
- Servicis personalitzats de caràcter quotidià, com ara atenció de xiquets, prestació de servicis a domicili a persones incapacitades o majors, ajuda a jóvens amb dificultat i amb desarrelament social.
  
b) Els projectes que, en la seua realització, permeten i donen suport a la creació permanent de major nombre de llocs de treball.
  
c) Els que acrediten un major nivell d'inserció laboral, bé mitjançant la incorporació directa dels treballadors a l'entitat sol·licitant o empresa adjudicatària a l'acabament del projecte o en el termini que s'acorde entre la Conselleria d'Ocupació, Indústria i Comerç i l'entitat sol·licitant, o qualsevol altra fórmula de previsió d'inserció laboral que sent objectivable, considere suficient la Conselleria d'Ocupació, Indústria i Comerç.
  
d) Projectes que tinguen, si és el cas, el finançament de les entitats sol·licitants per a realitzar accions complementàries que milloren l'eficàcia d'este programa. A este efecte es tindrà en compte l'esforç inversor per a cada supòsit.
  
Article 5. Requisits i criteris per a la selecció de treballadors
  
1. Els treballadors que siguen contractats per a la realització d'obres i servicis i pels quals s'atorgue la subvenció de la Conselleria d'Ocupació, Indústria i Comerç, hauran de ser desocupats inscrits en l'oficina d'ocupació.
  
2. Els treballadors objecte de contractació se seleccionaran tenint en compte els següents criteris:
  
a) Major adequació al lloc de treball oferit.
  
b) Condició de discapacitat del sol·licitant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent-s'hi tindre a càrrec del treballador desocupat que es contracta el cònjuge, fills menors de 26 anys, o majors discapacitats, o menors acollits.
  
e) Edat i condició de dona.
  
3. Els indicats criteris s'aplicaran d'acord amb la forma i el procediment que es determine per mitjà de resolució del director general de l'INEM o, si de cas hi manca, del director general d'Ocupació i Economia Social. No obstant això, d'entre tots els col·lectius mencionats tindran preferència els parats de llarga duració.
  
Article 6. Iniciació del procediment
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica a continuació:
  
a) La memòria de l'obra o servici, acompanyada del projecte i els plans quan el tipus d'obra així ho exigisca.
  
La memòria recollirà, segons el model normalitzat que facilitaran les àrees territorials de Treball, almenys, els següents aspectes:
  
- Denominació concreta de l'obra o servici corresponent.
  
- Nombre total de treballadors necessaris per a l'execució de l'obra o servici.
  
- Nombre de treballadors que es col·locaran procedents de la situació de desocupats i percentatge que representa sobre el total dels treballadors que cal col·locar en l'execució de l'obra o servici.
  
- Cost total pressupostat de l'obra o servici.
  
- Cost total pressupostat de la mà d'obra.
  
- Cost total pressupostat de la mà d'obra de treballadors desocupats.
  
- Dates previstes per al començament i l'acabament de l'obra o servici.
  
- Subvenció que se sol·licita a la Conselleria d'Ocupació, Indústria i Comerç.
  
- Nombre de llocs de treball permanents que es crearan amb l'execució de l'obra o servici i la seua justificació.
  
- Grau en què afavorix la formació i pràctica professional dels treballadors.
  
- Modalitats de contractació i nombre de treballadors afectats per cada modalitat.
  
b) Certificat de l'òrgan competent de l'entitat sol·licitant de l'aprovació del projecte de l'obra o servici per a la qual se sol·licita la subvenció.
  
c) Certificat del secretari o interventor de la corporació local corresponent en el qual conste la disposició de finançament per a les partides pressupostàries que han de ser finançades per la corporació.
  
d) Si l'entitat sol·licitant percebera alguna altra subvenció per a la mà d'obra, la quantitat resultant no podrà superar, conjuntament amb la subvenció de la Conselleria d'Ocupació, Indústria i Comerç, el cost total de la contractació, incloses les cotitzacions a la Seguretat Social.
  
e) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
2. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 7. Instrucció del procediment
  
1. Les àrees territorials de Treball procediran a analitzar i valorar les memòries tècnicament, mitjançant l'aplicació d'un barem que tindrà en compte els aspectes i criteris de valoració positiva que es recullen en l'article 4.2 d'esta ordre, i es podran demanar altres informes si així s'establix mitjançant resolució del director general d'Ocupació i Economia Social d'acord amb allò que s'ha disposat en la disposició final primera.
  
2. A la vista de la dita valoració, el conseller d'Ocupació, Indústria i Comerç dictarà resolució atorgant o denegant la corresponent subvenció. Esta subvenció es destinarà a finançar els costos de contractació de treballadors desocupats assenyalats en l'article 1 de la present ordre.
  
Per al seu càlcul, s'entendrà com a conveni col·lectiu d'aplicació, el vigent en el moment de realitzar la sol·licitud; i com a cost salarial, les percepcions econòmiques dels treballadors per la prestació dels seus servicis, excloses les indemnitzacions o bestretes per les despeses realitzades com a conseqüència de la seua activitat laboral. La resolució es notificarà a l'entitat sol·licitant en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini per a emetre la resolució serà de dos mesos, comptats des de la data d'acabament del termini de presentació de sol·licituds Transcorregut el termini sense que s'hi haja dictat resolució, s'entendrà desestimada la sol·licitud en els termes previstos en els articles 43 i 44 de la Llei 30/1992.
  
4. La resolució administrativa contindrà com a mínim els següents elements:
  
- Relació de les obres o servicis aprovats.
  
- Denominació del projecte global.
  
- Temps de realització.
  
- Quantia de la subvenció atorgada.
  
- Categoria professional, grup o nivell professional dels treballadors que es contracten, i també la modalitat contractual que es pretenga utilitzar.
  
- Localització geogràfica de la realització d'obra o servici.
  
5. Contra les resolucions a què es referixen els paràgrafs anteriors podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació de la resolució corresponent.
  
6. Les entitats beneficiàries comunicaran a l'àrea territorial de Treball corresponent la recepció dels fons lliurats, amb indicació d'imputació als seus pressupostos. La indicada comunicació anirà subscrita pel secretari o interventor de la corporació local.
  
Article 8. Contractació de treballadors
  
1. Les entitats beneficiàries, o si és procedent, les empreses adjudicatàries, sol·licitaran de l'oficina d'ocupació corresponent els treballadors desocupats.
  
2. Les entitats beneficiàries o, si és procedent, les empreses adjudicatàries contractaran els treballadors d'entre els facilitats per l'oficina d'ocupació, utilitzant preferentment modalitats de contractació que permeten un major nombre de contractes i de treballadors, sempre que estes fórmules no impossibiliten o dificulten la realització del projecte.
  
3. En el supòsit de baixa d'algun dels treballadors contractats amb anterioritat a l'acabament de l'obra o servici, se substituirà per un altre treballador de semblants característiques, després de la sol·licitud prèvia a la corresponent oficina d'ocupació.
  
Article 9. Inici de les obres o servicis
  
1. L'obra o servici haurà d'iniciar-se, excepte casos de força major constatada per l'autoritat laboral competent, o causes degudament justificades, en el termini de 30 dies naturals, comptats a partir de la data d'inici prevista en la resolució que atorga la subvenció. El començament de l'obra o servici s'acreditarà mitjançant certificat expedit, a l'efecte, per l'entitat beneficiària. Si transcorreguts els terminis, l'obra o servici no ha començat, o no ha pogut iniciar-se per causa de força major o causa degudament justificada, el conseller d'Ocupació, Indústria i Comerç podrà dictar resolució que deixe sense efecte l'anterior. En els casos de força major o causes degudament justificades, que donen lloc al retard del començament de l'obra o servici, els nous terminis d'execució no podran superar l'assenyalat en la lletra e) del número 1 de l'article 4 d'esta ordre.
  
2. Iniciada l'obra o servici, l'entitat beneficiària presentarà davant de l'àrea territorial de Treball corresponent, en el termini de 10 dies naturals, el document de «certificat de l'inici» en model normalitzat subscrit pel secretari o interventor de la corporació local. Si l'obra o servici s'executa per adjudicació a una empresa, el certificat anirà acompanyat de còpia del contracte d'adjudicació en què constarà el compromís de l'empresa adjudicatària de complir allò que s'ha disposat en la present ordre.
  
Article 10. Transferència i justificació de fons
  
1. Rebuda la documentació anterior, la Conselleria d'Ocupació, Indústria i Comerç transferirà a l'entitat beneficiària corresponent una quantitat equivalent al 50% del total de la subvenció atorgada, i esta trametrà, en el termini de 10 dies, la documentació acreditativa de la recepció de fons.
  
El 50% restant es transferirà quan l'entitat beneficiària haja certificat la despesa del primer 50% rebut en les partides per a què va ser destinat. Amb esta finalitat, les entitats beneficiàries enviaran a l'àrea territorial de Treball corresponent el «certificat de pagament del primer lliurament», en model normalitzat amb especificació expressa de l'import que correspon a mà d'obra, causa de la subvenció concedida, subscrit pel secretari interventor de la corporació local. L'entitat beneficiària trametrà, en el termini de 10 dies, la documentació acreditativa de la recepció de fons.
  
En el cas que sobrevinguen causes excepcionals, degudament justificades, que determinen la impossibilitat d'execució dins de l'any natural de l'exercici pressupostari en què es va formalitzar l'atorgament, la transferència de la totalitat de la subvenció es realitzarà amb anterioritat al 31 de desembre de cada any natural, i les entitats beneficiàries hauran de presentar prèviament la documentació que acredite la iniciació de l'obra o servici.
  
2. Finalitzada l'obra o servici, l'entitat beneficiària enviarà a l'àrea territorial de Treball corresponent, en el termini d'un mes, la següent documentació:
  
a) Certificat de pagament i despesa final segons model normalitzat, subscrit pel secretari o interventor de la corporació local; es podrà ampliar el termini anteriorment mencionat a dos mesos per a la presentació de butlletins de cotització a la Seguretat Social.
  
b) Informe «fi d'obra o servici» igualment en model normalitzat, adjuntant el justificant, si és procedent, del reintegrament dels fons no utilitzats, i també una memòria descriptiva i gràfica de l'actuació desenrotllada amb especial referència a l'ocupació.
  
El reintegrament, si és procedent, identificarà necessàriament, amb claredat, l'entitat beneficiària i la denominació de les obres o servicis en els quals es va contractar treballadors desocupats, a efectes de les subvencions atorgades.
  
Article 11. Seguiment i control
  
1. Les entitats beneficiàries hauran de sotmetre's a les actuacions de comprovació que la Direcció General d'Ocupació i Economia Social considere necessàries; per a la seua realització s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
2. Les entitats beneficiàries estaran obligades a sotmetre's a les actuacions de control financer de la Intervenció General, i, si és procedent, dels òrgans competents del Fons Social Europeu en relació amb les subvencions concedides.
  
3. A efectes de difusió pública, les obres i servicis que es realitzen en base a esta ordre hauran de ser identificades convenientment per cada municipi o entitat local. En el cas de cofinançament pel Fons Social Europeu, seran objecte de publicitat les actuacions coincidents amb allò que s'ha disposat en la normativa aplicable.
  
Article 12. Avaluació del programa
  
1. Una vegada finalitzat l'exercici pressupostari, l'entitat beneficiària, en el termini d'un mes, lliurarà a la Direcció General d'Ocupació i Economia Social un informe detallat de les obres i servicis realitzats, contractes realitzats i pràctica professional adquirida pels treballadors.
  
Així mateix l'entitat beneficiària queda obligada a facilitar tota la informació que calga i en la forma que determine la dita direcció general a fi de realitzar l'avaluació a què es referix el present article.
  
2. En el primer trimestre de cada any la Direcció General d'Ocupació i Economia Social avaluarà l'eficàcia del programa públic d'ocupació regulat en esta ordre, a l'efecte del qual es tindran en compte, entre altres, els següents criteris:
  
a) Inserció dels participants en ell mercat de treball.
  
b) Formació i experiència professional adquirida pels participants.
  
c) Resultats socioeconòmics i creació d'ocupació derivada de la realització dels projectes d'interés general i social acollits a la present ordre.
  
d) Altres criteris que s'especifiquen en la corresponent resolució administrativa, en atenció a les característiques del mercat de treball local on es desenrotlle el projecte objecte de subvenció.
  
Article 13. Concurrència de subvencions
  
L'import de les ajudes o subvencions regulades en la present ordre no podrà ser, en cap cas, de tal quantia que aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que desenrotlle el beneficiari.
  
Article 14. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
En allò que es regula expressament en esta ordre caldrà ajustar-se a allò que s'ha disposat en l'Ordre del Ministeri de Treball i Seguretat Social de 26 d'octubre de 1998 (BOE de 21 de novembre de 1998), per la qual s'establixen les bases per a la concessió de subvencions per l'Institut Nacional d'Ocupació, en l'àmbit de col·laboració amb les corporacions locals, per a la contractació de treballadors desocupats en la realització d'obres i servicis d'interés general i social, o altres disposicions que la modifiquen o la despleguen.
  
Segona
  
Per a l'exercici 1999 i de conformitat amb allò que s'ha establit en la Llei 11/1998, de 29 de desembre, de la Generalitat Valenciana, de Pressupostos per a l'exercici 1999, les ajudes previstes en la present ordre es finançaran a càrrec de la secció 11, programa 322.10, línia 423/000/99, codi 2941, per un import global de 8.862.135.612 pessetes.
  
La concessió de les ajudes previstes en esta ordre en futurs exercicis estarà condicionada a l'existència de crèdit adequat i suficient per a això en els pressupostos de la Generalitat Valenciana per a cada exercici econòmic.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de pressupostos de la Generalitat Valenciana, per ordre de la Conselleria d'Ocupació, Indústria i Comerç anualment es faran públiques les línies de crèdit i l'import global màxim destinat a la concessió de les ajudes previstes en la present disposició.
  
En la dita ordre i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà així mateix determinar aquells punts d'interés per a l'administrat, com terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
Tercera
  
Per a 1999, el termini de presentació de sol·licituds serà de 15 dies a partir de l'endemà de la publicació de la present ordre.
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
  
Quarta
  
Amb caràcter excepcional, la Conselleria d'Ocupació, Indústria i Comerç podrà subscriure convenis de col·laboració amb els beneficiaris de les ajudes previstes en la present ordre, en els quals es fixaran les activitats que es desenrotllaran, els programes i els objectius que es perseguixen, les ajudes que es concediran i les altres condicions necessàries per a la seua execució.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desplegament i l'aplicació de la present ordre, i també per a regular la intervenció dels agents socials, als efectes d'allò que s'hi ha disposat, a través dels òrgans de participació que es determinen.
  
Segona
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 14 d'abril de 1999
  
El conseller d'Ocupació, Indústria i Comerç,


Còpia Permalink ELI